SKRIFTLIG FORESPØRGSEL E-2685/00

af Armando Cossutta (GUE/NGL) til Kommissionen

(1. september 2000)

Om: Ophævelse af henstanden vedrørende genetisk modificerede organismer (GMO)

Kan Kommissionen besvare nedenstående spørgsmål på baggrund af følgende punkter: Gyldigheden af det forsigtighedsprincip, der er fastsat af Verdenssundhedsorganisationen, tilstedeværelsen af videnskabelige udtalelser, som fraråder udbredelsen af genetisk modificerede organismer på grund af de ukendte indvirkninger på den menneskelige sundhed, og dommen fra De Europæiske Fællesskabers Domstol i sagen ToolsAlpha mod Kongeriget Sverige, i henhold til hvilken de prioriterede mål såsom den offentlige sundhed berettiger vedtagelsen af bestemmelser, som begrænser den fri bevægelighed for varer, og den omstændighed, at man endnu ikke har afklaret omfanget af det retslige og økonomiske ansvar i forbindelse med eventuelle skader, der fremkaldes af genetisk modificerede organismer, særlig fra fabrikanternes side.

1. På grundlag af hvilke nye videnskabelige elementer har den vedtaget at ophæve henstanden for tilladelser til indførelse af genetisk modificerede organismer?

2. Hvilke sundhedsgarantier giver den unionsborgerne i forbindelse med indførelsen af genændrede afgrøder i Unionen?

3. Agter Kommissionen at påtage sig ansvaret for skader på grund af bio-kontaminering som følge af den pågældende afgørelse, eller agter den at overdrage ansvaret til medlemsstaterne eller producenterne?

Svar afgivet på Kommissionens vegne af Margot Wallström

(18. oktober 2000)

Som følge af befolkningens og politikernes betænkeligheder på dette område viser medlemsstaterne voksende modvilje mod at godkende nye produkter baseret på genmodificerede organismer (GMO), og godkendelsesproceduren er derfor gået i stå. Dette stop er blevet omtalt som et moratorium, selv om der ikke er tale om et lovfæstet forbud mod GMO'er.

Kommissionens intention som behandlet på dens møde den 12. juli 2000 er at genoptage godkendelsesproceduren inden for en lovramme, der garanterer det højest mulige beskyttelsesniveau for sundhed og miljø, og som giver borgerne mulighed for at træffe et informeret valg i forbindelse med køb og forbrug af GMO-produkter. Godkendelsesproceduren er baseret på en tilbundsgående vurdering af mulige sundheds- og miljørisici, og den videnskabelige komité kan om nødvendigt anmodes om at udtale sig om det videnskabelige grundlag. En anmeldelse af et nyt produkt godkendes kun, hvis de videnskabelige data viser, at der ikke er grund til at tro, at den pågældende GMO vil kunne skade sundhed eller miljø.

Den fremgangsmåde, Kommissionen foreslår efter afslutningen af forligsproceduren for revisionen af Rådets direktiv 90/220/EØF af 23. april 1990 om udsætning i miljøet af genetisk modificerede organismer(1) vil være et første skridt hen imod en mere konstruktiv og ansvarlig strategi for GMO'er og for bioteknologi generelt.

Ifølge EF-lovgivningen kræves der godkendelse til import og markedsføring af GMO'er. Direktiv 90/220/EØF omfatter både udsætning i forsøgsøjemed og markedsføring af GMO'er. En forudsætning for udsætning er, at der foretages en omfattende vurdering af risikoen for sundhed og miljø.

Formålet med risikovurderingen, der foretages på et sag til sag-grundlag, er at identificere og vurdere potentielle skadelige direkte eller indirekte, øjeblikkelige eller forsinkede sundheds- eller miljøskadelige virkninger som følge af udsætning eller markedsføring af en GMO. Med risikovurderingen gøres det klart, om der er behov for risikostyring, og i bekræftende fald hvilke metoder der bør bruges hertil.

Der gives kun tilladelse, hvis der ikke er grund til at tro, at udsætningen på de betingelser, der er fastsat i godkendelsen vil kunne skade sundhed eller miljø.

Ansvar for skade på sundhed eller ejendom henhører under Rådets direktiv 85/374/EØF om produktansvar af 25. juli 1985(2), som ændret ved direktiv 1999/34(3). Direktivet pålægger producenten (eller importøren) objektivt ansvar for et defekt produkt og solidarisk ansvar i tilfælde, hvor mere end én person er ansvarlig for den samme skade. Ved producent forstås fabrikanten af et færdigt produkt, producenten af en råvare eller fabrikanten af et delprodukt, samt enhver person, der ved at anbringe sit navn, mærke eller andet kendetegn på produktet udgiver sig for at være dets producent.

I forlængelse af hvidbogen om miljøansvar(4) har Kommissionen til hensigt at forberede et rammedirektiv, som skal omfatte miljøansvar på et mere generelt plan, herunder eventuelle miljøskader forårsaget af GMO'er.

(1) EFT L 117 af 8.5.1990.

(2) EFT L 210 af 7.8.1985.

(3) EFT L 141 af 4.6.1999.

(4) KOM(2000) 66 endelig udg.